SKRIFTLIG FORESPØRGSEL E-2976/02

af Olivier Dupuis (NI) til Kommissionen

(22. oktober 2002)

Om: Umenneskelig behandling af fangerne Latsamy Kamphoui og Feng Sackchittaphong

Latsamy Kamphoui, tidligere minister i Den Demokratiske Folkerepublik Laos, og Feng Sackchittaphong, tidligere højtstående embedsmand i det laotiske justitsministerium, er siden 1990 blevet tilbageholdt i arbejdslejren nummer 7 i Houaphanh-provinsen i det nordlige Laos. De to systemkritikere blev sammen med en anden tidligere minister, Thongsouk Saysangkhi, der døde i samme arbejdslejr i februar 1998 efter at være blevet tortureret og nægtet lægehjælp, dømt til 14 års fængsel for at udgøre en trussel mod landets sikkerhed efter en fingeret retssag, hvor der ikke var sørget for forsvar. De havde sendt åbne breve til lederne af det eneste tilladte parti for at protestere over det totalitære regime, for at kræve indførsel af et flerpartisystem og demokratiske reformer og for at sætte en stopper for den sociale uretfærdighed og korruptionen inden for partiet. Latsamy Kamphoui og Feng Sackchittaphong, der begge er over 60 år gamle og alvorligt syge de lider af problemer med synet, nyrer og lunger og har svært ved at gå sidder isoleret i en underjordisk celle, hvorfra de kun kan komme ud én gang om ugen. De får ingen behandling i arbejdslejren nummer 7, der er berygtet for sin grusomme, umenneskelige og nedværdigende behandling. Deres familier har ikke ret til at sende dem medicin og har kun måttet besøge dem meget kort tre gange i de 12 år, de har været fængslet. Unesco udsendte den 30. maj 2002 en offentlig appel for at få Latsamy Kamphoui befriet af humanitære grunde.

Kan Kommissionen oplyse, hvilke initiativer den har taget eller vil tage for at få myndighederne i Vientianne til uden betingelser at frigive Latsamy Kamphoui og Feng Sackchittaphong? Kan den oplyse, hvilket svar den fik fra de laotiske myndigheder på sin henvendelse med henblik på at få lederne af demostrationen den 26. oktober 1999, Thongpaseuth Keuakoun, Sengaloun Phengphanh, Bouavanh Chanmanivong, Khamphouvieng Sisa-At og Keochay, frigivet? Kan den mere generelt sige, hvilke initiativer den vil tage for at få myndighederne i Vientianne til at iværksætte betydelige reformer med henblik på genindførelse af demokratiet og retsstaten i Laos?

Svar afgivet på Kommissionens vegne af Christopher Patten

(14. november 2002)

Som allerede anført i Kommissionens besvarelser af de skriftlige forespørgsler P-3175/01 og P-0019/02 fra Marco Cappato(1) har Kommissionen mulighed for at rejse menneskerettighedsspørgsmål over for Den Demokratiske Folkerepublik Laos' regering på bilaterale møder og ved deltagelse i EU's politiske demarcher, der er aftalt med medlemsstaterne.

Spørgsmålet om arrestationen af de fem ledere af Bevægelsen 26. oktober 1999 og deres forsvinden er blevet rejst gennem disse kanaler. Desværre har det hidtil været umuligt at få klare oplysninger fra regeringen om de fem savnede laoter.

Hvad angår den fortsatte tilbageholdelse af de tidligere regeringsmedlemmer Latsamy Khampoui og Feng Sackchittaphong, der begge er samvittighedsfanger, har Kommissionen og medlemsstaterne gentagne gange anmodet regeringen i Den Demokratiske Folkerepublik Laos om at frigive dem af humanitære grunde.

Eftersom disse anstrengelser endnu ikke har givet positivt resultat, vil Kommissionen fortsætte med at rejse disse spørgsmål gennem alle disponible kanaler.

(1) EFT C 160 E af 4.7.2002.